Michael Kristensen er både formand, alt-mulig-mand og ikke mindst instruktør, når aktivitetsforeningen Rødder og Vinger i hele næste uge laver teater foran Voergaard Slot. - Vi vil ikke bare sidde på vores hænder og lave ingenting, så nu prøver vi at lave en nat-teaterforestilling her på slottet, siger en travl instruktør Michael Kristensen. Foreningen har ikke kunne få hjælp fra de mange støttepakker og har ligget stille, men så kontaktede man Voergaard Slot og eventmanden Lars Jespersen og blev enige om at lave nat-teaterforestillingen. - Sidste år havde vi det bedste år nogensinde og havde 175 medlemmer, men nu er vi nede på bare 105, folk forsvinder, når der ikke sker noget, siger Michael Kristensen. Brudstykker om livet omkring slottet Selve forrestillingen tager udgangspunkt i og omkring Voergaard Slot. Det er en såkaldt tapas-forestilling, små korte brudstykker om livet omkring Voergaard Slot, og ikke mindst slotsfruen Ingeborg Skeel, som huserede på slottet omkring år 1578. - Det er sjovt at spille den stramme og alvorlige Ingeborg Skeel, siger Anna-Marie Blanner Weineich fra Ulsted og tilføjer: - Men jeg har virkelig savnet at være sammen med de andre fra foreningen. Formanden håber nu bare på, at der vil komme rigtig mange tilskuere forbi Voergaard Slot i næste uge og tilføjer, at det er muligt for folk at overnatte i små telte på slottet, det koster selvfølgelig lidt ekstra, men så får man også serveret morgenmad, man kan også vælge selv at tage telt eller campingvogn med. - Vi får ingen overskud på det her arrangement, og vi har også knap nok til at betale vores husleje. Men det er også lige meget, bare vores medlemmer får en god uge sammen, så er jeg glad, siger Michael  Kristensen.

Referat:
Aktivitetsforeningen Rødder og Vinger fra Flauenskjold med 105 medlemmer er i krise. På grund af corona har foreningen ikke kunne tjene penge, som de plejer, når de tager rundt på de mange vikinge- og middelaldermarkeder - så nu gør de noget selv.